D'acord amb les competències exclusives que la Generalitat té en matèria d'espectacles i activitats recreatives, la Llei 10/1990, de 15 de juny, sobre policia de l'espectacle, les activitats recreatives i els establiments públics, té, entre altres, l'objectiu de garantir la seguretat i evitar molèsties a tercers, defensant els drets i la seguretat del públic com a usuari i consumidor, i preservar l'ordre públic en sentit estricte.
L'article 14.4 de l'esmentada Llei estableix la possibilitat de regular, per a determinats tipus d'activitats recreatives o d'espectacles, la necessitat de mesures o serveis de vigilància i les seves característiques.
Així mateix, estableix que en aquest àmbit els ajuntaments poden dictar reglaments que tenen caràcter de complementaris dels de la Generalitat.
El Decret 239/1999, de 31 d'agost, pel qual s'aprova el Catàleg dels espectacles, les activitats recreatives i els establiments públics, va definir-los i classificar-los, i va adequar la normativa a la realitat actual.
En aquest sentit, la Llei 23/1992, de 30 de juliol, de seguretat privada, i el Reial decret 2364/1994, de 9 de desembre, pel qual s'aprova el Reglament de seguretat privada, estableixen que únicament les empreses de seguretat i el seu personal poden prestar serveis de seguretat privada, indiquen les activitats a desenvolupar i les funcions del personal i deixen la possibilitat de l'existència d'altre tipus de personal distint del de seguretat privada que pot ser contractat per les empreses i establiments públics, segons la disposició addicional tercera de la Llei.
L'exigència de disposar de personal de vigilància en espectacles i activitats recreatives és regulada per l'article 53 del Reglament general de policia d'espectacles públics i activitats recreatives, aprovat pel Reial decret 2816/1982, de 27 d'agost.
Així mateix, a Catalunya, com a comunitat autònoma amb competències per a la protecció de persones i de béns i per al manteniment de l'ordre públic, la Generalitat ha exercit el dret de regular les competències que li corresponen en matèria de seguretat privada mitjançant el Decret 272/1995, de 28 de setembre, de regulació de competències en matèria de seguretat privada, i el Decret 233/1998, de 30 de juliol, pel qual es crea el Consell de Coordinació de la Seguretat Privada.
El Parlament de Catalunya, per la Resolució 132/VI, de 18 de maig de 2000, va instar el Govern a procedir al desenvolupament reglamentari de la Llei 10/1990, de 15 de juny, sobre policia de l'espectacle, les activitats recreatives i els establiment públics, per tal de regular la seguretat en les discoteques d'una manera que sigui adequada a la correcta prestació del servei als usuaris.
D'acord amb l'abans esmentat Decret 233/1998, de 30 de juliol, pel qual es crea el Consell de Coordinació de la Seguretat Privada, es va constituir un grup de treball específic dins el citat Consell per elaborar una proposta que servís de base per a la regulació dels serveis de vigilància en els locals d'espectacles i activitats recreatives.
En compliment del Decret 200/1991, d'1 d'octubre, de creació del Consell Assessor d'Espectacles i Activitats Recreatives, organisme de caràcter consultiu i d'assessorament, que té com una de les seves funcions informar sobre els reglaments de desplegament de la Llei 10/1990, de 15 de juny, en la sessió de 18 de juliol de 2000 es va presentar el document de treball en relació amb la regulació dels serveis de vigilància per a determinats espectacles, activitats recreatives i establiments públics.
Posteriorment, el Ple de la Comissió, en la sessió de 23 de març de 2001, va emetre el preceptiu informe sobre la present norma reglamentària.
Finalment, en el procés d'elaboració de l'esmentada norma, la Comissió de Govern Local de Catalunya, en sessió de 20 d'abril de 2001, va emetre informe sobre el Projecte de decret.
El citat Decret té com a objecte regular els serveis de vigilància per vetllar per la seguretat de les persones i el desenvolupament normal dels espectacles i les activitats recreatives, atès l'aforament dels locals, la seva ubicació, les seves característiques, la naturalesa de l'activitat i l'assistència d'un major nombre de persones.
Per altra part, atesa la singularitat dels locals i la seva ubicació i concentració, així com la naturalesa de l'activitat recreativa que s'hi desenvolupi, aquest Decret preveu la possibilitat d'establir tant mesures complementàries com extraordinàries als serveis de vigilància obligatoris que estableix l'articulat.
Sobre les funcions del personal de vigilància, cal remetre's a les lleis i reglaments estatals.
Així mateix, aquest Decret preveu la possibilitat d'obligar, en els espectacles o activitats recreatives no sotmesos a aquest, a tenir personal de vigilància en determinades circumstàncies o en casos especials.
Finalment, el Decret faculta els Ajuntaments, d'acord amb les competències que tenen en aquesta matèria, per dictar els seus reglaments, que tindran el caràcter de complementaris, d'acord amb el que preveu la Llei 10/1990, de 15 de juny.
Per tot això, atès el que preveuen l'article 14.4 de l'esmentada Llei, de conformitat amb l'esmentada Resolució 132/VI, els articles 61 i 62 de la Llei 13/1989, de 14 de desembre, d'organització i procediment i règim jurídic de l'Administració de la Generalitat de Catalunya, i d'acord amb el dictamen de la Comissió Jurídica Assessora, a proposta del conseller d'Interior i amb la deliberació prèvia del Govern,
Aquest Decret té per objecte regular l'establiment de serveis de vigilància i les seves característiques, per a determinats espectacles i activitats recreatives, amb la finalitat de garantir la seguretat dels usuaris a l'interior dels locals o recintes i de les seves dependències annexes, i assegurar el normal desenvolupament dels espectacles i les activitats recreatives.
Als efectes d'aquest Decret, la regulació de serveis de vigilància només és aplicable als espectacles i les activitats recreatives inclosos en el Catàleg dels espectacles, les activitats recreatives i els establiments públics que, en funció de la ubicació del local, les seves característiques, l'aforament permès i/o la naturalesa de l'activitat que s'hi desenvolupi, poden comportar més risc per a la seguretat de les persones.
Tipus d'espectacles i activitats recreatives
3.1 D'acord amb el que estableix l'article anterior, els espectacles i les activitats recreatives regulats per aquest Decret son els següents:
b) Activitats recreatives musicals: bar musical, discoteca, sala de ball, sala de festes amb espectacle, cafè teatre i cafè concert.
d) Els espectacles i/o activitats recreatives compresos en els apartats anteriors que tinguin el caràcter d'extraordinaris.
3.2 Les activitats recreatives de jocs i atraccions, els espectacles taurins i els espectacles i les activitats esportives es regiran per les lleis i altres normes que regulen, específicament, els serveis de vigilància dels llocs on es desenvolupen.
4.1 En tots els espectacles i les activitats recreatives que especifica l'article 3.1, durant tot el seu horari de funcionament, és obligatori tenir, com a mínim, un vigilant de seguretat a partir de 150 persones d'aforament, dos a partir de 450, tres a partir de 750, quatre a partir de 1.000 i, en endavant, un més per cada fracció de 1.000 persones.
4.2 En les zones determinades, tancades i perfectament delimitades en què es concentrin diversos locals que, pel seu aforament, no estan obligats a disposar de serveis de vigilància, però que la suma total dels aforaments de cadascun comporti la necessitat d'establir aquests serveis, s'ha de complir el que preveu l'apartat 1 d'aquest article, pel que fa a la zona.
5.1 La delegació territorial del Govern de la Generalitat corresponent, amb l'informe previ dels ajuntaments i de la policia de la Generalitat-mossos d'esquadra, a sol·licitud dels titulars dels locals o organitzadors dels espectacles o activitats recreatives, podrà reduir el nombre de vigilants o eximir-los de l'obligació de disposar-ne quan la ubicació del local, les seves característiques, la naturalesa de l'activitat i altres circumstàncies, que hauran de ser acreditades degudament, així ho permetin.
Aquesta reducció o exempció es concedirà per resolució del delegat territorial corresponent, amb vigència d'un any, revocable quan deixin de concórrer les circumstàncies que van motivar-la o per incompliment de la normativa vigent.
5.2 Estaran exempts de les mesures de vigilància que estableix l'article 4 els espectacles i activitats recreatives organitzats per un ens local on la seguretat dels usuaris quedi garantida degudament per la policia local, prèvia comunicació a la corresponent delegació territorial del Govern de la Generalitat de Catalunya.
La delegació territorial del Govern de la Generalitat corresponent, amb l'informe previ dels ajuntaments i de la policia de la Generalitat-mossos d'esquadra, podrà augmentar el nombre de vigilants previstos per l'article 4, quan la ubicació del local, les seves característiques, l'aforament, la naturalesa de l'activitat i altres circumstàncies que es produeixin ho facin necessari.
D'acord amb les previsions establertes per l'article 4 d'aquest Decret, la delegació territorial del Govern de la Generalitat corresponent, amb l'informe previ dels ajuntaments i de la policia de la Generalitat-mossos d'esquadra, podrà determinar la necessitat de disposar de serveis de vigilància en els espectacles i activitats recreatives del Catàleg no incloses per l'article 3 d'aquest Decret quan la ubicació del local, les seves característiques i la naturalesa de l'activitat que s'hi desenvolupa o qualsevol altra circumstància ho facin necessari per garantir la seguretat del públic assistent.
Les funcions dels vigilants de seguretat són les que estableixen la Llei 23/1992, de 30 de juliol, de seguretat privada, i el Reial decret 2364/1994, de 9 de desembre, pel qual s'aprova el Reglament de seguretat privada.
El personal que exerceix les funcions pròpies de l'activitat que es desenvolupa en els espectacles i les activitats recreatives no pot assumir les funcions pròpies dels vigilants de seguretat.
Quan durant el desenvolupament d'una activitat es produeixin alteracions de l'ordre, aquest personal ha de comunicar-ho immediatament al personal de vigilància, per tal que aquest exerceixi les funcions que li són pròpies, sens perjudici de les actuacions necessàries que aquest personal pugui dur a terme, per tal de vetllar per la integritat física de les persones, quan la urgència ho requereixi.
En cas de produir-se una emergència inclosa en l'àmbit de la protecció civil, les tasques d'autoprotecció interior, evacuació i seguretat, d'acord amb les previsions que estableix el pla d'emergència corresponent, han de ser assumides pel personal propi del local.
L'incompliment del que estableix aquest Decret se sancionarà amb el que preveu la Llei 10/1990, de 15 de juny, sobre policia de l'espectacle, les activitats recreatives i els establiments públics.
11.1 Són responsables solidàriament de les infraccions els qui realment organitzin o explotin les activitats o els establiments i els titulars de la llicència corresponent.
11.2 Són responsables solidàriament de l'incompliment del que preveu l'apartat 2 de l'article 4 d'aquest Decret els qui realment organitzin o explotin les activitats o els establiments i els titulars de la llicència corresponent de cadascun dels locals que conformen la zona determinada.
En les activitats que regula aquest Decret, els ajuntaments poden dictar reglaments, que tindran caràcter de complementaris, d'acord amb el que estableix l'article 14.4 de la Llei 10/1990, de 15 de juny, sobre policia de l'espectacle, les activitats recreatives i els establiments públics.
Barcelona, 24 de juliol de 2001